[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 23.1.2008

COM(2008) 12 окончателен

Предложение за

РЕГЛАМЕНТ НА СЪВЕТА

за изменение на обхвата на антидъмпинговите мерки, наложени с Регламент (ЕО) №130/2006 на Съвета върху вноса на винена киселина с произход от Китайската народна република

(представена от Комисията)

ОБЯСНИТЕЛЕН МЕМОРАНДУМ

1) Контекст на предложението |

Мотиви и цели на предложението Настоящото предложение се отнася до прилагането на Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност, последно изменен с Регламент (ЕО) № 2117/2005 на Съвета от 21 декември 2005 г. („основният регламент“), при процедурата, засягаща вноса на винена киселина с произход от Китайската народна република (КНР). |

Общ контекст Настоящото предложение е изготвено в контекста на изпълнението на основния регламент и е резултат от разследване, проведено в съответствие със съществените и процедурните изисквания, определени в основния регламент. |

Съществуващи разпоредби в областта на предложението Регламент (ЕО) № 130/2006 на Комисията за налагане на окончателно антидъмпингово мито върху вноса на винена киселина, с произход от Китайската народна република. |

Съвместимост с други политики и цели на Съюза Не се прилага. |

2) Консултация със заинтересованите страни и оценка на въздействието |

Консултация със заинтересовани страни |

Засегнатите от процедурата заинтересовани страни вече имаха възможност да защитят своите интереси по време на разследването в съответствие с разпоредбите на основния регламент. |

Събиране и използване на експертни становища |

Нямаше нужда от външни експертни становища. |

Оценка на въздействието Настоящото предложение е резултат от прилагането на основния регламент. Основният регламент не предвижда обща оценка на въздействието, но съдържа подробен списък с условия, които подлежат на оценяване. |

3) Правни елементи на предложението |

Обобщение на предложеното действие На 17 март 2007 г. Комисията започна частично междинно преразглеждане, ограничено до проучване на продуктовия обхват на антидъмпинговите мерки, приложими за вноса на винена киселина с произход от Китайската народна република (КНР). Заявлението беше подадено от CU Chemie Uetikon GmbH, вносител от Германия, който предостави prima facie доказателства, сочещи, че винената киселина от вид „D“ („D“ винена киселина) не следва да попада в обхвата на горепосочените мерки. Разследването показа, че „D“ винена киселина и други видове винена киселина имат съществено различни основни физически и химически характеристики и напълно различни основни крайни приложения. „D“ винена киселина, по-специално, се използва от фармацевтичната индустрия като спомагателно вещество в химичния синтез. За тези приложения се изискват специфични свойства на „D“ винена киселина, за които няма взаимозаменяемост в други видове винена киселина Освен това, цената на „D“ винена киселина е много по-висока от тази на други видове винена киселина, което на практика ограничава пазара ѝ до посочените по-горе приложения във фармацията. Затова се предлага продуктовият обхват на антидъмпинговите мерки да се измени, като се изключи „D“ винена киселина. Беше проведено допитване до държавите-членки и те подкрепиха настоящото предложение. Предлага се Съветът да приеме приложеното предложение за регламент, който да бъде публикуван в Официален вестник при първа възможност. |

Правно основание Регламент (ЕО) № 384/96 на Съвета от 22 декември 1995 г. относно защитата срещу дъмпингов внос на стоки от страни, които не са членки на Европейската общност, последно изменен с Регламент (ЕО) № 2117/2005 на Съвета от 21 декември 2005 г. |

Принцип на субсидиарност Предложението е от изключителната компетентност на Общността. Поради това принципът на субсидиарност не се прилага. |

Принцип на пропорционалност Предложението е в съответствие с принципа на пропорционалност поради следната/ите причина/и: |

Видът на действията е описан в посочения по-горе основен регламент и не дава възможност за решение на национално равнище. |

Данни относно това как финансовата и административна тежест, която пада върху Общността, националните правителства, съответните местни и регионални органи, икономическите субекти и гражданите се свежда до минимум и е пропорционална на целите на предложението, не са приложими. |

Избор на инструменти |

Предлагани инструменти: регламент. |

Други средства не биха били подходящи поради следната(ите) причина(и): Горепосоченият основен регламент не предвижда алтернативни възможности. |

4) Отражение върху бюджета |

Предложението не се отразява на разходите, но има финансово отражение върху приходите, оценено на -15 543 EUR: |

Предложение за

РЕГЛАМЕНТ НА СЪВЕТА

за изменение на обхвата на антидъмпинговите мерки, наложени с Регламент (ЕО) №130/2006 на Съвета върху вноса на винена киселина с произход от Китайската народна република

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност („основният регламент“)[1], и по-специално член 11, параграф 3 от него,

като взе предвид предложението, внесено от Комисията след консултации с Консултативния комитет,

като има предвид, че:

1. МЕРКИ В СИЛА

(1) С Регламент (ЕО) № 130/2006[2] („първоначалният регламент“), Съветът налага окончателно антидъмпингово мито върху вноса на винена киселина, с произход от Китайската народна република („КНР“).

2. НАСТОЯЩО РАЗСЛЕДВАНЕ

2.1 Процедура

(2) Комисията получи искане за частично междинно преразглеждане от CU Chemie Uetikon GmbH („заявителят“), вносител от Германия, съгласно член 11, параграф 3 от основния регламент Заявителят твърди, че така нареченият D-(-) вид е продукт, различен от други типове винена киселина, поради специфичната си молекулярна структура, която от своя страна определя специфичните химически характеристики, които други видове от разглеждания продукт не притежават и затова следва да не бъде обект на горепосочените мерки.

(3) Установявайки, след консултации с Консултативния комитет, че съществуват достатъчно доказателства за започване на преразглеждане, на 17 март 2007 г. Комисията започна процедура по разследване[3] съгласно член 11, параграф 3 от основния регламент. Разследването беше ограничено по обхват до определението на обхванатия от мерките в сила продукт.

(4) Комисията информира официално за започването на това преразглеждане вносителя-заявител, органите на страната на износа и всички страни, за които е известно, че са заинтересовани. На производителите, потребителите и производителите-износители, които сътрудничиха при разследването, довело до съществуващите мерки, бяха изпратени въпросници. Заинтересованите страни получиха възможност да изразят своите становища в писмена форма и да изискат изслушване в срока, определен в известието за започване.

(5) Бяха получени отговорите на два въпросника и на една страна беше предоставено изслушване.

(6) Комисията потърси и провери информацията, която счете за необходима за целите на оценката за изменение на обхватът на мерките и извърши разследвания в помещенията на следните дружества:

- CU Chemie Uetikon GmbH, Lahr, Германия

- Longchem Corporation, Hangzhou, Китай

(7) Периодът на разследване („ПР“) обхваща периода от 1 януари 2006 г. до 31 декември 2006 г.

2.2 Разглеждан продукт

(8) Разглежданият продукт, както е посочено в първоначалния регламент, е винена киселина, с произход от Народна република Китай, понастоящем класифицирана под код по КН 2918 12 00. Разглежданият продукт се използва при виното, при напитки и хранителни добавки, като стабилизатор при мазилки и при множество други продукти. Тя може да се получи или от вторичните продукти, оставащи при приготвянето на вино, какъвто е случаят с всички производители в Общността, или чрез химичен синтез от нефтохимични съединения, какъвто е случаят с всички производители износители от КНР.

2.3 Констатации

(9) Винената киселина е „хирална“ молекула, тоест съществува в различни геометрични конфигурации. От особено значение са L-(+)' и 'D-(-)' видовете (наричани по-долу съответно „L“ и „D“ винена киселина), чиито молекули имат огледален образ една на друга. Тези видове винена киселина се различават в общоприети източници на индустрията като Службата за химични индекси („CAS“) или Европейския списък на съществуващите търговски химични вещества („EINЕСS“). Те могат да бъдат лесно различени една от друга чрез тест, който измерва ротацията на поляризирана светлина. Ротация на „L“ винената киселина е в положителна посока, докато тази на „D“ винената киселина е в негативна посока.

(10) При разследването, което доведе до мерките в сила, вниманието беше концентрирано върху естествената винена киселина, която е от вида „L“. Беше констатирано, че произвежданият и продаван от китайските производители продукт има същите основни характеристики, като продуктът на индустрията на Общността, и е бил в конкуренция с последния за по-голямата част от горепосочените приложения.

(11) От друга страна „D“ винена киселина не съществува в естествено състояние и може да бъде получена само чрез химичен синтез. Този вид винена киселина не се произвежда от индустрията на Общността и не е признат в Общността като хранителна добавка. Познатите ѝ приложения са във фармацевтичната индустрия, в производството на някои спомагателни вещества, които се използват за производството на активни съставки в лекарствата. За този вид фармацевтични приложения могат да бъдат използвани „L“ и „D“ винена киселина, в зависимост от очакваните характеристики на крайния продукт. Въпреки това „L“ и „D“ видовете не могат да бъдат взаимно заменяни в рамките на нито едно приложение. Тези заключения бяха потвърдени от факта, че заявителят – дружество, което произвежда спомагателни вещества за фармацевтичната индустрия, купува и използва и „L“ и „D“ винена киселина в производството на продуктите си вместо да използва само единия (по-евтиният) от двата вида винена киселина.

(12) Разследването показа също и че цената на „D“ винена киселина е 4 до 5 пъти по-висока от тази на други видове винена киселина, в резултат от различния производствен процес. Тази по-висока цена ограничава пазара на „D“ винена киселина до приложения като посочените по-горе, когато други, по-евтини видове винена киселина.не могат да бъдат използвани. В резултат на тези различия в приложенията и цената, делът на пазара на „D“ винена киселина се оценява на по-малко от 1% от общия пазар на винена киселина.

(13) Накратко, разследването установи, че физичните и химични характеристики на „D“ винена киселина се различават значително от тези на произведената от индустрията на Общността „L“ винена киселина, което означава, че двата вида не са взаимозаменяеми и не се конкурират на пазара на Общността. Като се имат предвид тези различия между „D“ винена киселина и разследвания продукт, беше направено заключението, че „D“ винена киселина следва да не се включва в продуктовия обхват на мерките.

(14) Горепосочените заключения се основават на характеристиките на чистата „D“ винена киселина и затова не се прилагат за смеси на „D“ винена киселина“ с други продукти.

(15) Заинтересованите страни бяха информирани относно посочените по-горе заключения.

(16) Индустрията на Общността, без да поставя под въпрос констатациите от разследването, изрази опасението си, че изключването на един вид продукт може да улесни заобикалянето на мерките.

(17) Въпреки това се отчита фактът, че като се имат предвид разликите в цените и количествата, заобикалянето на мерките може да бъде лесно разкрито с помощта на статистически данни. Освен това, „D“ винена киселина може да бъде лесно различена от други видове чрез оптичен тест, както беше посочено по-горе.

(18) Комисията ще контролира данните за вноса на „D“ винена киселина и другите видове, които са обект на мерките. В случай че количествата и/или цените на вноса на „D“ винена киселина в държава-членка се отклоняват от нормалната тенденция, Комисията незабавно ще алармира съответните митнически органи.

3. ПРИЛАГАНЕ С ОБРАТНА СИЛА

(19) Предвид горепосоченото се счита за целесъобразно първоначалният регламент да бъде изменен, за да се изясни определението за продукта и „D“ винена киселина да се изключи от обхвата на мерките.

(20) Като се има предвид фактът, че разследването към настоящото преразглеждане е ограничено до изясняването на обхвата на продукта и тъй като не бе предвидено този тип на продукта да бъде обхванат от първоначалните мерки, за да се предотврати всяка вреда за вносителите на продукта, се счита за целесъобразно да се приложат констатациите, от датата на влизане в сила на първоначалния регламент, включително за целия внос, обект на временни мита между 30 юли 2005 г. и 28 януари 2006 г. Освен това, по-специално с оглед на относително скорошното влизане в сила на първоначалния регламент и на очаквания ограничен брой от заявления за възстановявания, няма извънредна причина, поради която да не се предостави такова прилагане с обратна сила.

(21) Следователно, за стоки, които не са обхванати от член 1, параграф 1 от Регламент (ЕО) № 130/2006, изменен с настоящият регламент, окончателните антидъмпингови мита, платени или вписани в регистрите съгласно член 1, параграф 1 от Регламент (ЕО) № 130/2006, в неговата начална версия, следва да бъдат възстановени или опростени.

(22) Възстановяването или опрощаването следва да бъдат поискани от националните митнически органи, в съответствие с приложимото митническо законодателство.

(23) Настоящото преразглеждане не засяга датата, на която Регламент (ЕО) № 130/2006 на Съвета изтича, съгласно член 11, параграф 2 от основния регламент.

ПРИЕ НАСТОЯЩИЯ РЕГЛАМЕНТ:

Член 1

Член 1, параграф 1 от Регламент (ЕО) № 130/2006 на Съвета се заменя със следното:

„1. Налага се окончателно антидъмпингово мито върху вноса на винена киселина, с изключение на „D“ винена киселина с отрицателна оптична ротация от най-малко 12,0 градуса, измерена във воден разтвор в съответствие с метода, описан в Европейската фармакопея, попадаща под код по КН ex 2918 12 00 (код по TARIC 2918 12 00 90) и с произход от Китайската народна република.“

Член 2

За стоки, които не са обхванати от член 1, параграф 1 от Регламент (ЕО) № 130/2006, изменен с настоящият регламент, окончателните антидъмпингови мита, платени или вписани в регистрите съгласно член 1, параграф 1 от Регламент (ЕО) № 130/2006, в неговата начална версия, следва да бъдат възстановени или опростени, съгласно член 236 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността[4]. Възстановяването или опрощаването се изискват от националните митнически органи в съответствие с приложимото митническо законодателство.

Член 3

Настоящият регламент влиза в сила в деня след публикуването му в Официален вестник на Европейския съюз. Той се прилага от 28 януари 2006 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

[1] OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

[2] OВ L 23, 27.1.2006 г., стр. 1.

[3] ОВ C 63, 17.3.2007 г., стр. 2.

[4] OВ L 302, 19.10.1992, стр. 1. Регламент, последно изменен с Регламент (EО) № 1791/2006 (OВ L 363, 20.12.2006, стр. 1).